Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 1165/11/8807	Michalovce, 12.3.2012
EEČ : 2-66-61-2012

U Z N E S E N I E

Trestná vec:	obvinený XXXXX  
Prečin:	prečin porušenia predpisov o štátnych technických opatreniach na označenie tovaru podľa  § 279 ods. 1 Tr. zákona

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 21.12.2011 o 00.30 h, cez hraničný priechod Vyšné  Nemecké, sa pokúsil nelegálne, bez prihlásenia k colnej kontrole, doviezť 180 ks krabičiek zahraničných cigariet rôznych značiek, neoznačených kontrolnými známkami SR, ale ukrajinskými kontrolnými známkami, ktoré ukryl v prístrojovej doske a v konštrukčných dutinách osobného motorového vozidla zn. VW Passat Variant, EČ: XXXXX hoci vedel o tom, že dovoz takto neoznačených cigariet z územia Ukrajinskej republiky je v rozpore s ustanoveniami § 9 a § 10 zákona NR SR č. 106/2004 Z.z. o spotrebnej dani z tabaku a tabakových výrobkov, v znení neskorších predpisov, pričom k ďalšiemu nelegálnemu uvedeniu týchto cigariet do obehu na našom území nedošlo len preto, že tieto cigarety boli nájdené colníkmi PCÚ XXXXX pri colnej kontrole. Nelegálnym dovozom cigariet vznikol Slovenskej republike colný dlh vo výške 501,02 €,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
15 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
 Poverený pracovník Kriminálneho úradu finančnej správy Košice uznesením  sp. zn. CKU-257/5008-SV-2011 zo dňa 21.12.2011 začal trestné stíhanie a súčasne vzniesol obvinenie XXXXX za prečin porušenia predpisov o štátnych technických opatreniach na označenie tovaru podľa  § 279 ods. 1 Tr. zákona na tom skutkovom základe, ktorý je rozvedený vo výrokovej časti tohto uznesenia.
Obvinený XXXXX spáchanie vyššie uvedeného prečinu priznal v plnom rozsahu.  Výslovne dal súhlas s postupom podľa § 216 Tr. poriadku pre podmienečné zastavenie trestného stíhania. Nelegálne dovážané cigarety boli zaistené PCÚ XXXXX a ich zhabaním, resp. zabezpečením a zničením, zanikne vyčíslený colný dlh, takže došlo aj k splneniu zákonnej podmienky uvedenej v § 216 ods. 1 písm. b) Tr. poriadku.
Obvinený nie je z miesta bydliska bližšie hodnotený. Doposiaľ  nebol súdne trestaný.
	Vzhľadom na osobu obvineného, s prihliadnutím na jeho doterajší život, množstvo nelegálne dovezených cigariet a ďalšie  okolnosti, je možné považovať podmienečné zastavenie trestného stíhania s uložením skúšobnej doby v trvaní 15 mesiacov,  za dostačujúce.
	Preto bolo potrebné rozhodnúť tak, ako je to uvedené vo výroku tohto uznesenia.
	Ak obvinený v priebehu skúšobnej doby bude viesť naďalej riadny život, bude rozhodnuté, že sa osvedčil. Inak sa rozhodne, a to prípadne aj počas skúšobnej doby, že sa v jeho trestnom stíhaní bude pokračovať.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Gloček
prokurátor